Oficiālais Vēstnesis L 115 , 01/05/2002 Lpp. 0001 - 0005



Padomes Regula (EK) Nr. 743/2002 (2002. gada 25. aprīlis), ar ko izveido vispārēju Kopienas rīcības struktūru, lai veicinātu tiesiskās sadarbības īstenošanu civillietās EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 61. panta c) punktu un 67. panta 1. punktu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā: (1) Eiropas Savienība ir noteikusi sev mērķi uzturēt un attīstīt brīvības, drošības un tiesiskuma telpu, kurā tiek nodrošināta personu brīva pārvietošanās; tālab Kopienai cita starpā ir jāveic pasākumi attiecībā uz tiesisko sadarbību civillietās, kas vajadzīgi pareizai iekšējā tirgus darbībai. (2) 1998. gada 3. decembrī Padome pieņēma Padomes un Komisijas rīcības plānu par to, kā vislabāk piemērot Amsterdamas Līguma noteikumus par brīvības, drošības un tiesiskuma telpu (še turpmāk "Vīnes rīcības plāns" [4]. (3) Eiropadome 1999. gada 15. un 16. oktobrī Tamperē pieņēma secinājumus ar nosaukumu "Ceļā uz brīvības, drošības un tiesiskuma savienību: Tamperes pavērsiens". (4) 2000. gada 30. novembrī Padome pieņēma Komisijas un Padomes pasākumu kopējo programmu, lai piemērotu nolēmumu savstarpējas atzīšanas principu civillietās un krimināllietās [5]. (5) Ar Vienoto rīcību 96/636/TI [6] izveidoja veicināšanas un apmaiņas programmu praktizējošiem juristiem (Grotius) laikposmam no 1996. gada līdz 2000. gadam. (6) Ar Regulu (EK) Nr. 290/2001 [7] veicināšanas un apmaiņas programmu civiltiesību jomā praktizējošiem juristiem (Grotius civiltiesības) pagarināja tikai par vienu gadu ilgu pārejas posmu, līdz tiek iegūts rezultāts pamatīgai analīzei par to, uz ko turpmāk būtu jākoncentrē Kopienas darbība un atbalsts. (7) Ar Eiropas Parlamenta un Padomes Lēmumu Nr. 1496/98/EK [8] tika izveidota rīcības programma uz trīs gadu ilgu laikposmu, lai uzlabotu Kopienu tiesību izpratni jurista profesiju pārstāvju starpā (Roberta Šūmaņa projekts). (8) Ir vajadzīga elastīga un efektīva vispārēja Kopienas rīcības struktūra civiltiesību jomā, ja ir jārealizē augstie mērķi, kas noteikti Līgumā, Vīnes rīcības plānā un Tamperes secinājumos. (9) Vispārējā Kopienas rīcības struktūrā saskaņā ar subsidiaritātes principu jāparedz Komisijas iniciatīvas attiecībā uz rīcību, lai atbalstītu organizācijas, kas veicina un atvieglo tiesisko sadarbību civillietās, un attiecībā uz rīcību, lai atbalstītu īpašus projektus. (10) Būs jāveic vairākas darbības, lai tālāk attīstītu tiesisko sadarbību civillietās, un tādēļ tās būs jāveic atbilstīgi Kopienas rīcības programmai; šo darbību apkopojums vispārējā Kopienas rīcības struktūrā atvieglos to plānošanu un īstenošanu. (11) Komisijas rīcība varētu ietvert tādas konkrētas darbības kā mācības, izpēte, semināri, konferences, ekspertu sanāksmes, publikācijas, rokasgrāmatas, datu bāzes un/vai mājas lapas, kā arī pasākumus, lai izplatītu tādu projektu rezultātus, kas ir līdzfinansēti vispārējā Kopienas rīcības struktūrā. (12) Vispārējā tās Kopienas rīcības struktūra, kas vērsta uz to, lai uzlabotu dalībvalstu tiesību un tiesu sistēmu savstarpējo izpratni, veicinās šķēršļu samazināšanu tiesiskai sadarbībai civillietās, kas uzlabos iekšējā tirgus darbību. (13) Tā kā ir vajadzīgi pasākumi, lai nodrošinātu, ka pienācīgi tiek izmantoti Kopienas tiesību akti tiesiskās sadarbības jomā civillietās; tie būs vēl efektīvāki, ja tos koordinēs vispārējā Kopienas rīcības struktūrā. (14) Tā kā piedāvātās rīcības mērķus pietiekamā kvalitātē nevar sasniegt atsevišķas dalībvalstis un tādēļ šo mērķu sasniegšanai vajadzīgās Eiropas dimensijas dēļ, prognozējamās mēroga ekonomijas un paredzētās rīcības kumulatīvā efekta dēļ šos mērķus labāk var sasniegt Kopienas līmenī, Kopiena var noteikt pasākumus saskaņā ar subsidiaritātes principu, kā izklāstīts Līguma 5. pantā; saskaņā ar minētajā pantā noteikto proporcionalitātes principu šī regula nepārsniedz to, kas ir vajadzīgs šo mērķu sasniegšanai. (15) To valstu līdzdalība šai vispārējā Kopienas rīcības struktūrā, kas kandidē iestāties Eiropas Savienībā, nodrošinās noderīgu sagatavošanos iestāties, jo īpaši attiecībā uz šo valstu spēju piemērot Kopienas acquis. (16) Jāparedz konkrēti principi attiecībā uz piemērojamām sankcijām, ja ir konstatēti pārkāpumi vai ja netiek ievērotas saistības subsīdiju nolīgumos starp Komisiju un to saņēmējvalstīm. (17) Šīs regulas īstenošanai vajadzīgie pasākumi būtu jāpieņem saskaņā ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību [9]. (18) Gada darba programmu pieņem saskaņā ar vadības komitejas procedūru, lai nodrošinātu institucionālā līdzsvara pakāpi, jo īpaši ņemot vērā faktu, ka 3. panta 1. punktā paredzētās konkrētās darbības jāveic Komisijai. (19) Apvienotā Karaliste un Īrija saskaņā ar 3. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, ir paziņojušas savu vēlmi piedalīties šīs regulas pieņemšanā un piemērošanā. (20) Kā noteikts 1. un 2. pantā Protokolā par Dānijas nostāju, kas pievienots Līgumam par Eiropas Savienību un Eiropas Kopienu dibināšanas līgumam, Dānija nepiedalās šīs regulas pieņemšanā, kura Dānijai nav ne saistoša, ne arī jāpiemēro tajā, IR PIEŅĒMUSI ŠO REGULU. I NODAĻA MĒRĶI UN DARBĪBAS 1. pants Priekšmets 1. Ar šo regulu laikposmam no 2002. gada 1. janvāra līdz 2006. gada 31. decembrim izveido vispārēju Kopienas struktūru rīcībai, ar ko veicina tiesiskās sadarbības īstenošanu civillietās (še turpmāk "vispārējā struktūra"). 2. Šī regula neattiecas uz Dāniju. 2. pants Mērķi Vispārējai rīcības struktūrai ir šādi mērķi: 1. Veicināt tiesisko sadarbību civillietās, jo īpaši pievēršoties šādām jomām: a) nodrošināt juridisko noteiktību un uzlabot tiesas pieejamību; b) veicināt tiesas lēmumu un spriedumu savstarpēju atzīšanu; c) veicināt vajadzīgo tiesību aktu tuvināšanu vai d) novērst šķēršļus, ko radījušas atšķirības civiltiesībās un civilprocesā; 2. Uzlabot savstarpējās zināšanas par dalībvalstu tiesību un tiesu sistēmām civillietās; 3. Nodrošināt Kopienas tiesību aktu pienācīgu ieviešanu un piemērošanu tiesiskās sadarbības jomā civillietās un 4. Uzlabot sabiedrības informētību par tiesu pieejamību, tiesisko sadarbību un dalībvalstu tiesību sistēmām civillietās. 3. pants Darbības veidi Darbībām, kurām nodrošināts finansiāls atbalsts vai kuras veiktas šajā vispārējā rīcības struktūrā, jāatbilst vismaz vienam no 2. pantā paredzētajiem mērķiem un tām jāietver: 1. Konkrētas Komisijas veiktas darbības vai 2. Darbības, ar kurām nodrošina finansiālu atbalstu īpašiem projektiem Kopienas interesēs saskaņā ar 5. pantā paredzētajiem nosacījumiem; vai 3. Darbības, ar kurām nodrošina finansiālu atbalstu nevalstisku organizāciju darbībām saskaņā ar 6. pantā paredzētajiem nosacījumiem. 4. pants Trešo valstu līdzdalība Šajā kopējā rīcības struktūrā brīvi var piedalīties: 1. Viduseiropas un Austrumeiropas kandidātvalstis saskaņā ar nosacījumiem, kas paredzēti Eiropas Līgumos, to papildprotokolos un attiecīgo Asociācijas padomju lēmumos; 2. Kipra, Malta un Turcija, pamatojoties uz divpusējiem nolīgumiem, kas jānoslēdz ar šīm valstīm un 3. Citas valstis, kad to pieļauj nolīgumi un procedūras. 5. pants Īpašie projekti 1. Īpašie projekti, kas minēti 3. panta 2. punktā, sastāv no vienas vai vairākām šādām daļām: a) mācības; b) pieredzes apmaiņa un prakse; c) studijas un zinātniskā izpēte; d) sanāksmes un semināri; e) informācijas izplatīšana. 2. Projektus var iesniegt institūcijas un valsts vai privātas organizācijas, ieskaitot arodorganizācijas, zinātniskās pētniecības institūtus un juridisko mācību/kvalifikācijas celšanas institūtus praktizējošiem juristiem. "Praktizējošie juristi", cita starpā, ir tiesneši, prokurori, advokāti, juriskonsulti, akadēmiskais un zinātniskais personāls, ministriju ierēdņi, tiesu amatpersonas, tiesu izpildītāji, tiesu tulki un citi speciālisti, kas saistīti ar tiesu iestādēm civiltiesību jomā. 3. Lai varētu saņemt līdzfinansējumu, projektiem jāietver vismaz trīs valstis, kas piedalās šajā vispārējā rīcības struktūrā. Projekti var apvienot praktizējošos juristus arī no Dānijas, no kandidātvalstīm, kad tas veicinātu to gatavošanos pievienoties, vai no citām trešajām valstīm, kas nepiedalās šajā rīcības struktūrā, ja tas attaisno šo projektu mērķus. 6. pants Nevalstisko organizāciju darbības Regulas 3. panta 3. punktā minētajām darbībām var piešķirt finansiālo atbalstu, lai atbalstītu darbības, kas iekļautas tādu nevalstisku organizāciju gada darbības programmās, kas atbilst šādiem kritērijiem: 1. Tām jābūt bezpeļņas organizācijām; 2. Tām jābūt izveidotām saskaņā ar kādas dalībvalsts tiesību aktiem; 3. Tām jārīkojas saskaņā ar darbībām ar Eiropas dimensiju un jāiesaista parasti vismaz puse dalībvalstu; 4. To darbību mērķiem jāiekļauj viens vai vairāki mērķi, kas paredzēti 2. pantā. II NODAĻA FINANSĒJUMS, ĪSTENOŠANA UN PROCEDŪRAS 7. pants Finansējums 1. Darbību līdzfinansējums šajā vispārējā struktūrā ir atsevišķs no jebkāda cita finansējuma citām programmām, kuras finansē no Eiropas Savienības vispārējā budžeta. 2. Darbībām, kas minētas 3. panta 1. punktā, no vienas puses, un darbībām, kas minētas 3. panta 2. un 3. punktā, no otras puses, piešķir taisnīgu daļu no gada apjoma. 3. Finansiālā atbalsta proporcija attiecībā pret Eiropas Savienības vispārējo budžetu principā nedrīkst pārsniegt 60 % no izmaksām par darbībām, kas minētas 3. panta 2. vai 3. punktā. Tomēr, izņēmuma apstākļos finansiālais atbalsts var sasniegt 80 %. 8. pants Īstenošana 1. Komisija katru gadu, ja iespējams, līdz 30. jūnijam, publicē gada darba programmu, kurā: a) noteiktas prioritātes nākošajam gadam attiecībā uz darbību mērķiem un veidiem; b) dots to 3. panta 1. punktā minēto darbību apraksts, kuras Komisijas grasās veikt; un c) ietverts izvēles un piešķiršanas kritēriju apraksts un kārtība, kādā iesniedz un apstiprina priekšlikumus darbībām, kas minētas 3. panta 2. un 3. punktā. 2. Komisija pieņem gada darba programmu saskaņā ar kārtību, kas noteikta 13. panta 2. punktā. 3. Komisija, izvērtējot un atlasot priekšlikumus, pievērš īpašu uzmanību šādiem kritērijiem: a) spēja sekmēt 2. pantā noteikto mērķu sasniegšanu; b) problēmu risinājumu orientācija; c) Eiropas dimensija; d) plānotie pasākumi, lai izplatītu rezultātus; e) savienojamība ar citām iepriekšējām, pašreizējām un turpmākajām darbībām; un f) darbības apjoms, jo īpaši attiecībā uz mēroga ekonomiju un rentabilitāti. 4. Komisija izskata katru tai iesniegto 3. panta 2. un 3. punktā minēto darbību projektu. Lēmumus par šādām darbībām pieņem saskaņā ar 12. panta 2. punktā minēto procedūru. 9. pants Lēmumi par finansējumu 1. Komisijas lēmumiem par finansējumu saskaņā ar 3. panta 2. un 3. punktu seko subsīdiju nolīgumi starp Komisiju un to saņēmējvalstīm. 2. Finanšu kontroli pār lēmumiem par finansējumu un tiem sekojošiem subsīdiju nolīgumiem veic Komisija un to auditu veic Revīzijas palāta. 10. pants Pārraudzība 1. Komisija nodrošina Kopienas finansēto darbību īstenošanas regulāru pārraudzību un kontroli. Pārraudzību un kontroli veic, pamatojoties uz ziņojumiem, izmantojot procedūras, kas saskaņotas starp Komisiju un subsīdiju saņēmēju. Tās var ietvert pārbaudi darbībā izlases veidā. 2. Subsīdiju saņēmēji iesniedz Komisijai ziņojumu par katru darbību trīs mēnešu laikā pēc tās pabeigšanas. Komisija nosaka šā ziņojuma formu, tostarp tajā iekļaujamās informācijas tipu. 3. Finansiālās palīdzības saņēmēji visus dokumentāros pierādījumus par izmaksām atstāj Komisijas rīcībā piecus gadus pēc pēdējā maksājuma attiecībā uz konkrēto darbību. 11. pants Informācijas izplatīšana 1. Komisija nodrošina palīdzības saņēmēju un to darbību saraksta ikgadēju publicēšanu, kas ir finansētas šajā vispārējā struktūrā, tai skaitā, norādot atbalsta apjomu. 2. Ja projekti, kas ir finansēti saskaņā ar 3. panta 2. punktu, neparedz rezultātu izplatīšanu un ja tas sekmētu kāda 2. pantā paredzētā mērķa sasniegšanu, Komisija var veikt pasākumus. 3. Katra gada sākumā Komisija iesniedz 12. panta komitejai informāciju par darbībām, kas iepriekšējā gadā veiktas saskaņā ar 3. panta 1. punktu. 12. pants Komiteja 1. Komisijai palīdz komiteja ("12. panta komiteja"). 2. Ja ir atsauce uz šo punktu, piemēro Lēmuma 1999/468/EK 3. un 7. pantu. 3. Komiteja pieņem savu reglamentu. 13. pants Pārvaldības komiteja 1. Komisijai palīdz komiteja ("13. panta komiteja"). 2. Ja ir atsauce uz šo punktu, piemēro Lēmuma 1999/468/EK 4. un 7. pantu. Lēmuma 1999/468/EK 4. panta 3. punktā noteiktais laikposms ir trīs mēneši. 3. Komiteja pieņem savu reglamentu. 14. pants Sankcijas 1. Sankcijas reglamentē subsīdiju nolīgumi saskaņā ar šo regulu. 2. Komisija var lauzt subsīdiju līgumu, kas noslēgts šajā vispārējā struktūrā, ja tā konstatē pārkāpumus vai ja nav izpildītas subsīdiju nolīguma saistības. Ja ir konstatēti pārkāpumi vai ja nav izpildītas subsīdiju nolīguma saistības, Komisija var pārtraukt finansiālā atbalsta atlikuma summas izmaksu. Komisija pieprasa palīdzības saņēmējam paskaidrot vai labot situāciju pieņemamā termiņā, kuru nosaka Komisija. Ja atbilde nav apmierinoša vai ja situācija nav labota, Komisija var lauzt subsīdiju nolīgumu un pieprasīt jau izmaksātās summas atlīdzināšanu, samaksājot soda naudu. 3. Ja nav izpildītas dažas no nolīguma saistībām, Komisija var samazināt finansiālā atbalsta apjomu un pieprasīt atlīdzināt daļu no jau izmaksātās summas, samaksājot soda naudu. 15. pants Ziņojumu sniegšana un novērtējums 1. Komisija ziņo Eiropas Parlamentam un Padomei, vēlākais, līdz 2004. gada 30. jūnijam par šīs vispārējās struktūras īstenošanu, tai skaitā par kontroles rezultātiem, par darbībām sniegto ziņojumu un to pārraudzības rezultātiem. 2. Komisija iesniedz Eiropas Parlamentam un Padomei novērtējuma ziņojumu par šo vispārējo struktūru, lai tas būtu savlaicīgi pieejams iespējamai vispārējās struktūras atjaunošanai vai, vēlākais, līdz 2005. gada 31. decembrim. Šajā ziņojumā jāiekļauj vērtējums par rentabilitāti un, pamatojoties uz darbības rādītājiem, veikto novērtējumu par to, vai ir sasniegti mērķi. 16. pants Stāšanās spēkā Šī regula stājas spēkā dienā, kad to publicē Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs saskaņā ar Eiropas Kopienas dibināšanas līgumu. Luksemburgā, 2002. gada 25. aprīlī Padomes vārdā — priekšsēdētājs M. Rajoy Brey [1] OV C 213E, 31.7.2001., 271. lpp. [2] Atzinums saņemts 2002. gada 12. martā (Oficiālajā Vēstnesī vēl nav publicēts). [3] OV C 36, 8.2.2002., 77. lpp. [4] OV C 19, 23.1.1999., 1. lpp. [5] OV C 12, 15.1.2001., 1. lpp. [6] OV L 287, 8.11.1996., 3. lpp. [7] OV L 43, 14.2.2001., 1. lpp. [8] OV L 196, 14.7.1998., 24. lpp. [9] OV L 184, 17.7.1999., 23. lpp. --------------------------------------------------